На основу члана 57. Статута општине Вукосавље (,,Службени гласник општине Вукосавље“ број 6/17), у вези чланa 70. Закона о службеницима и намјештеницима у органима јединице локалне самоуправе (,,Службени гласник Републике Српске“ број 97/16), у складу са чланом 9. Правилника о јединственим процедурама за попуњавање упражњених радних мјеста у градској односно општинској управи (,,Службени гласник Републике Српске“ број 42/17), Начелник општине Вукосавље расписује

**ИНТЕРНИ КОНКУРС**

**I** – Начелник општине Вукосавље расписује Интерни конкурс за попуњавање упражњеног радног мјеста:

1. Шефа Одсјека за урбанизам и стамбено-комуналне послове – један извршилац на неодређено вријеме.

**II – Опис послова –** Шеф Одсјека за урбанизам и стамбено-комуналне послове обавља послове утврђене Правилником о унутрашњој организацији и систематизацији радних мјеста Општинске управе Вукосавље (,,Службени гласник општине Вукосавље“ број 4/17), доступан и на веб страници [www.vukosavlje.gov.ba](http://www.vukosavlje.gov.ba).

**III – Статус –** Шеф Одсјека ради на извршилачком радном мјесту у општинској управи општине Вукосавље и права из радног односа остварују се у складу са законом.

**IV – Општи услови –** Кандидат мора испуњавати следеће опште услове:

1. да је држављанин Републике Српске, однсно Босне и Херцеговине,
2. да је старији од 18 година,
3. да има општу здравствену способност,
4. да није осуђиван за кривично дјело на безусловну казну затвора од најмање 6 (шест) мјесеци или за кривично дјело које га чини неподобним за обављање послова у градској односно општинској управи,
5. да није отпуштен из органа управе као резултат дисциплинске мјере на било којем нивоу власти у БиХ (три) године прије објављивања конкурса и
6. да није у сукобу интереса, односно да не обавља дужност која је неспојива са дужношћу службеника у градској, односно општинској управи.

**V – Посебни услови -** ВСС, VII степен, грађевинског смјера, правног или другог друштвеног смјера, три (3) године радног искуства, положен стручни испит за рад у управи, познавање рада на рачунару.

**VI – Сукоб интереса –** Кандидати не могу обављати дужности, активности или бити на положају који доводи до сукоба интереса у складу са Законом о службеницима и намјештеницима у органима јединице локалне самоуправе.

**VI - Потребна документа и друге информације –** На интерном конкурсу могу да учествују само службеници запослени на неодређено вријеме код овог послодавца, општине Вукосавље.

Пријаву за учешће на интерном конкурсу подноси се на прописаном Обрасцу (Образац број 2) доступном и објављеном у Службеном гласнику РС бр. 42/17, на веб страници и на Инфо-пулту општине Вукосавље.Уз пријаву, кандидати су дужни доставити доказе о испуњавању општих и посебних услова наведених у тачкaма V и VI.

Као доказ о испуњавању општих услова кандидат прилаже фото-копију Увјерења о држављанству а изјава о испуњавању услова тачке V подтачка 4, 5. и 6. и да није под оптужницом Међународног суда за ратне злочине почињене на подручју бивше Југославије у Хагу и да није одбио наредбу да се повинује пред Трибуналом – члан IX став 1. Устава БиХ саставни је дио пријаве на јавни конкурс.

Као доказ испуњавања посебних услова, кандидат је дужан приложити фотокопије дипломе о стручној спреми, увјерења о положеном стручном испиту за рад у општинској односно градској управи, односно изјаве којом се кандидат обавезује да ће у року од шест мјесеци положити стручни испит уколико буде изабран односно Рјешења којим је ослобођен од полагања, затим исправе којом доказује искуство у струци (потврда, рјешење или други акт из којег се види да на којим пословима, са којом стручном спремом и у ком периоду је стечено) и увјерења или другог акта школе или друге институције која се бави обучавањем рада на рачунару односно увјерења или друге исправе факултета о томе.

**VIII –**  **Рок и остале информације -** Интерни конкурс објављен је на огласној табли општине Вукосавље и на званичној интернет страници са роком за подношење пријава од (8) дана од дана његовог објављивања. Пријаве се могу доставити непосредно у пријемној канцеларији Општинске управе Вукосавље (шалтер сала) сваким радним даном од 7,00 до 15,00 часова или путем поште на следећу адресу: Општинска управа општине Вукосавље, Мусе Ћазима Ћатића 163, 74470 Вукосавље, са назнаком ,,Пријава на Јавни конкурс за Шефа Одсјека за грађење – не отварај.“

Непотпуне и неблаговремене пријаве неће се узети у разматрање. Са кандидатима који буду испуњавали напријед наведене услове конкурсна комисија обавиће обавезни интервју којом приликом ће утврдити знања и вјештине из области цивилне и борачко-инвалидске заштите. О резултатима Интерног конкурса кандидати ће бити писмено обавјештени. Прворангирани кандидат по приједлогу Комисије дужан је да у року од седам дана од дана пријема њеног обавјештења достави доказе о испуњавању услова јавног конкурса у оригиналу или овјереној копији.

Документи приложени уз пријаву на Конкурс неће се враћати кандидатима. Особа задужена за давање информација о јавном конкурсу је Славко Гојковић, Начелник Одјељења за општу управу.

**НАЧЕЛНИК**

Број: 02/1-120- 10/23

Датум: 02.08.2023. године Борислав Ракић, мастер екон.